Tears Getting Sober

«Tears Getting Sober» (norsk oversettelse: tårer blir edru) er en sang fra 2020 med den bulgarske sangeren og låtskriveren Victoria. Sangen ble sluppet 7. mars 2020 og skulle ha representert Bulgaria i Eurovision Song Contest 2020 i Rotterdam i Nederland. 18. mars 2020 avlyste imidlertid EBU konkurransen på grunn av koronaviruspandemien i Europa vinteren 2020.

Om sangen 
Sangen er skrevet av artisten Victoria sammen med Borislav Milanov, Lukas Oscar og Cornelia Wiebols fra låtskriverselskapet Symphonix International.

Sangeren selv sier at låten er svært personlig for henne, og at sangen handler om hvordan du kan komme deg gjennom problemene dine og deretter gå videre. Den anerkjente låtskriveren Boris Milanov deltok også i arbeidet med sangen, og sier psykiske problemer har vært en stor inspirasjon til sangen. Under låtskriversamlingene fikk to unge personer sterke panikkanfall og måtte på sykehus. «Til slutt viste det seg at sangens budskap måtte handle om dagens generasjon og deres utfordringer med psykiske vansker», sa Milanov i et intervju, og la til: «Men budskapet er at det fremdeles er håp, og at din eneste vei ut er å kjempe og å trosse frykten din. Det er bedre å ha et arr enn å ha et evig-åpent sår».

Låtens tittel ble offentliggjort 4. mars 2020, og sangen ble utgitt tre dager etter. Sangen og videoen ble først vist på den bulgarske tv-kanalen BNT 1 klokken 9 om morgenen 7. mars, og den ble sluppet på YouTube en halv time etter.

Eurovision Song Contest 

Sangen skulle ha vært Bulgarias bidrag i Eurovision Song Contest 2020, etter at Victoria ble internt valgt av Bulgarias nasjonale televisjon (BNT) til å representere landet i konkurransen. 

I januar 2020 ble Bulgaria trukket til å delta i semifinale 2 av Eurovision Song Contest. Semifinalen skulle ha vært arrangert i Rotterdam Ahoy i Rotterdam i Nederland torsdag 14. mai. På grunn av koronavirusutbruddet i Europa vinteren 2020 besluttet imidlertid EBU å avlyse konkurransen for å hindre spredning av koronaviruset SARS-CoV-2 og den medfølgende sykdommen covid-19. Sangen fikk dermed aldri deltatt i konkurransen.

Referanser 

Bidrag til Eurovision Song Contest 2020
Bulgarske sanger
Sanger fra 2020
Bulgarsk musikk